b'\n_START_ARTICLE_\nGrand hotel Union\n_START_SECTION_\nZgodovina\n_START_PARAGRAPH_\nZgradbo Grand hotela Union so za\xc4\x8deli graditi aprila 1904. Projekte je izdelal Josip Vanca\xc5\xa1. Otvoritev je bila 28. oktobra 1905. Investitor je bila Delni\xc5\xa1ka dru\xc5\xbeba Union. Tako zunanjost kot notranjost je bila zgrajena v secesijskem slogu. Ima \xc5\xa1tiri nadstropja in se razteza tudi ob Nazorjevi ulici. Obe krili povezuje vogalni stolp s kupolami, glavna fasada sledi klasi\xc4\x8dnim kompozicijskim na\xc4\x8delom in jo krasijo rastlinski motivi._NEWLINE_Ob otvoritvi je imel 120 sob, salone, veliko koncertno dvorano z jekleno streho, restavracije, kavarno, vinsko klet, elektri\xc4\x8dno razsvetljavo, dvigalo, centralno ogrevanje, vrt in gara\xc5\xbeo za avtomobile (najprej so bili hlevi za konje). V koncertni dvorani, ki so jo leta 1935 preuredili, je 90 let deloval kino Union._NEWLINE_V 70. letih 20. stoletja so hotelu dozidali novo krilo in prestavili vhod, vse po zasnovi arhitekta Marjana Amaliettia. Hotel in dvorano so leta 1998 ponovno prenovili (arhitekta Jo\xc5\xbee in Miha Dobrin). Dvorani so prizidali dodatne prostore, tako da ima hotel danes zmogljivosti manj\xc5\xa1ega kongresnega centra. Zgodovinski del hotela je bil obnovljen leta 2010.\n_START_SECTION_\nHotel danes\n_START_PARAGRAPH_\nHotel je razdeljen v ve\xc4\x8d enot._NEWLINE_Grand Hotel Union Executive ima 173 standardnih in zgodovinskih hotelskih sob, 5 apartmajev ter 16 hotelskih stanovanj. Je najve\xc4\x8dji hotelski konferen\xc4\x8dni center v Ljubljani in ima 21 konferen\xc4\x8dnih dvoran in salonov, ki sprejmejo od 10 do 850 udele\xc5\xbeencev._NEWLINE_Grand Hotel Union Business ima 127 hotelskih sob in 6 apartmajev v Standard in Superior kategoriji z brezpla\xc4\x8dnim dostopom do interneta, luksuzno kozmetiko, masa\xc5\xbenimi stoli, sobnimi kolesi in drugo opremo._NEWLINE_Central Hotel ima 71 hotelskih sob in 3 apartmaje. V sklopu tega so tudi 3 sodobno opremljene konferen\xc4\x8dne dvorane z zmogljivostjo od 10 do 120 oseb.'